Steve, Janine in vakansiehuis beroofSteve Hofmeyr en sy vrou Janine. Foto: Facebook Die Afrikaanse sanger Steve Hofmeyr en sy vrou Janine was Woensdag in die vroeë oggendure die slagoffers van ŉ roof by hul vakansiehuis in Pennington, KwaZulu-Natal. Steve en Janine se worshonde, Ouma en Trompie, het waarskynlik ŉ groot rol gespeel om die inbrekers te verjaag en die egpaar ongedeerd te laat. “Ek en Janine was alleen in die huis – ons het Dinsdag die kinders lughawe toe geneem sodat hulle kon terugvlieg Gauteng toe vir skool,” het Steve Woensdag aan Maroela Media gesê. Hy het gesê weens herstelwerk aan die vakansiehuis was die elektriese heining afgeskakel. “Een of twee verdagtes het toegang tot die erf verkry en die veiligheidshek met ŉ skroewedraaier oopgebreek. Die televisie en ander elektroniese toestelle is naby die deur waar hulle ingekom het, en hulle het dit eerste gebuit.” Volgens Hofmeyr het hy omstreeks 03:00 wakker geword van die worshonde se geblaf en gaan ondersoek instel. “Toe ek onder kom, was hulle reeds weg. Ek vermoed hulle het geskrik en gevlug toe hulle die hondjies hoor.” Die polisie was sowat ŉ uur later by die huis om verklarings te neem en ŉ saak oop te maak. Van die goed wat gesteel is, is ŉ televisiestel, ŉ Xbox-konsole met ŉ paar speletjies, ŉ DVD-speler en afstandbeheerders. “Ons is gelukkig ongedeerd, net geestelik ontsenu. Ek het al ŉ dekade die vakansiehuis in Pennington en so iets het nog nooit hier gebeur nie. ŉ Mens is nêrens meer veilig nie.” Hy het gesê die voorval gaan nie veroorsaak dat hulle hul vakansie kortknip nie. “Ek is reeds besig om die gesteelde goedere te vervang en om verbeteringe aan die sekuriteitstelsel aan te bring. Ons gaan nog vir ŉ week vakansie hou voor ons terugkeer Gauteng toe. Ek geniet nog die rus, want ŉ rowwe jaar lê voor,” het hy bygevoeg.